作者:岑參
標題:虢州郡齋南池幽興，因與閻二侍禦道別
內容:池色淨天碧，水涼雨淒淒。快風從東南，荷葉翻向西。性本愛魚鳥，未能返巖溪。中歲徇微官，遂令心賞睽。及茲佐山郡，不異尋幽棲。小吏趨竹徑，訟庭侵藥畦。胡塵暗河洛，二陝震鼓鼙。故人佐戎軒，逸翮淩雲霓。行軍在函穀，兩度聞鶯啼。相看紅旗下，飲酒白日低。聞君欲朝天，駟馬臨道嘶。仰望浮與沉，忽如雲與泥。夜眠驛樓月，曉發關城雞。惆悵西郊暮，鄉書對君題。